ส่วนที่ 1

ข้อมูลสรุป (Executive Summary)

บริษัท ได้จดทะเบียนเป็นบริษัทในตลาดหลักทรัพย์ฯ ตั้งแต่ปี 2518 ปัจจุบันมีทุนจดทะเบียน 850
ล้านบาท ประกอบธุรกิจด้านโรงแรมและห้องอาหารโดยมีโรงแรมระดับ 5 ดาว หรือ Luxury
ภายใต้บริษัท 3 แห่ง คือโรงแรมดุสิตธานี กรุงเทพ โรงแรมดุสิตรีสอร์ท พัทยา และโรงแรมดุสิต
รีสอร์ท หัวหิน (โรงแรมดุสิต รีสอร์ท และโปโลคลับ) และภายใต้บริษัทย่อยอีก 1
แห่งคือโรงแรมดุสิตนิกโก้ นอกจากนี้ยังมีโรงแรมที่รับบริหารทั้งในประเทศและต่างประเทศ อีก 4
แห่ง และโรงแรมที่เป็นแฟรนไชน์อีก 2 แห่ง โดยอยู่ภายใต้การบริหารของบจ.ดุสิตโฮเต็ล แอนด์
รีสอร์ท ซึ่งเป็นบริษัทย่อย นอกจากนี้ยังมีโรงแรมระดับ 4 ดาว หรือ First class อยู่ภายใต้ชื่อ
“รอยัล ปริ๊นเซส” บริหารโดย บมจ.รอยัลปริ๊นเซส ซึ่งเป็นบริษัทย่อย
โดยมีโรงแรมที่อยู่ภายใต้บริษัท 4 แห่ง และโรงแรมที่รับบริหารอีก 3 แห่ง แฟรนไชน์อีก 2 แห่ง
นอกเหนือจากธุรกิจโรงแรมแล้วบริษัทยังมีอาคารพาณิชย์ 11 ชั้นให้เช่าเป็นสำนักงาน
และกิจการให้บริการด้านสุขภาพ (สปา) ภายใต้บจ. เทวารัณย์ สปา ซึ่งได้เปิดดำเนินการแล้ว 3
แห่ง คือ ที่โรงแรมดุสิตธานี กรุงเทพ โรงแรมดุสิต รีสอร์ท พัทยา และโรงแรมดุสิต รีสอร์ท และ
โปโลคลับ
โดยกิจการดังกล่าวได้รับการยอมรับในคุณภาพและมาตรฐานของการเป็นสปาชั้นหนึ่งจากชาวไทยและชาวต่างประเทศ
และบริษัทได้ให้ความสำคัญในการพัฒนาความรู้ความสามารถของบุคลากร ในปี
2547จึงได้จัดตั้งบริษัทฝึกอบรมโดยใช้ชื่อบจ. ดุสิตเพื่อการพัฒนาผู้บริหาร

บริษัทได้เน้นกลยุทธ์ในด้านผลิตภัณฑ์เป็นหลัก
โดยใช้งบประมาณการปรับปรุงตกแต่งโรงแรมจำนวนมากเพื่อพัฒนาคุณภาพของโรงแรมให้อยู่ในระดับมาตรฐาน
ควบคู่กับการให้บริการที่ประทับใจและการเพิ่มมูลค่าสูงสุดกับลูกค้า
ส่วนนโยบายการตลาดใช้ระบบการส่งเสริมตลาดร่วม ณ ส่วนกลาง (Centralization)
และระบบการส่งเสริมตลาดในแต่ละโรงแรมดำเนินการเอง (Decentralization)
การร่วมมือเป็นพันธมิตรทางการค้ากับกลุ่มโรงแรมในแถบเอเชียภายใต้ชื่อ เอเชี่ยน โฮเต็ล
อัลไลแอนซ์ : เอ เอช เอ หาพันธมิตรกับธุรกิจที่เกี่ยวเนื่องกัน เช่น ธุรกิจสายการบินเป็นต้น
และพัฒนาช่องทางการขายผ่านระบบพาณิชย์อีเล็คทรอนิค (E-Commerce) สามารถทำการตลาด
ส่งเสริมการขาย และสำรองห้องพักออนไลน์ผ่านระบบอินเตอร์เน็ทโดยมีเว็บไซต์ Dusit.com
ภาคภาษาอังกฤษ และภาษาญี่ปุ่นและอยู่ในระหว่างการพัฒนาไทย ภาษาจีน และภาษาเยอรมนี
และมีหน่วยลูกค้าสัมพันธ์ญี่ปุ่น(Japanese Center)
นอกจากนี้ได้พัฒนาด้านเทคโนโลยีและสารสนเทศในหลายด้าน เช่น
ระบบคอมพิวเตอร์และเชื่อมโยงและแลกเปลี่ยนข้อมูลระหว่างระบบงาน
การเปลี่ยนระบบงานส่วนหน้าระบบห้องอาหาร ระบบบัญชีและการเงินซึ่งเป็นระบบ
Centralization ในการเปลี่ยนแปลงต่างๆ เพื่อลดการทำงานที่ซ้ำซ้อน ความล่าช้า
ความไม่ถูกต้องตรงกันของข้อมูล
เพื่อนำไปสู่การพัฒนาระบบงานให้ฝ่ายบริหารได้นำข้อมูลไปใช้ในการบริหารงาน
การตัดสินใจได้รวดเร็ว และมีประสิทธิภาพ

ในด้านการลงทุนและขยายกิจการโรงแรม บริษัทมีนโยบายเชิงรุก
โดยมุ่งเน้นการเพิ่มจำนวนโรงแรมรับบริหารให้มากขึ้นทั้งในประเทศและต่างประเทศเพื่อให้บริษัทมีเครือข่ายของกลุ่มโรงแรมมากขึ้น
ทำให้สามารถเพิ่มรายได้และลดต้นทุนและค่าใช้จ่ายในการบริหาร
ส่วนในด้านการลงทุนได้มองหาโอกาสที่เหมาะสมโดยจะพิจารณาในโครงการที่ดีได้รับผลตอบแทนสูง
และความเสี่ยงต่ำ แต่ทั้งนี้ต้องคำนึงถึงสภาพคล่องของบริษัทด้วย

จากการที่บริษัทเป็นผู้มีความเชี่ยวชาญในการบริหารกิจการโรงแรมจนเป็นที่ยอมรับและรู้จักทั่วโลกว่า
“ดุสิตธานี” เป็นบริษัทของคนไทยที่บริหารโดยคนไทยที่ต้องแข่งขันกับเชนต่างประเทศ
สำหรับในอนาคตนอกจากการตั้งเป้าหมายในการเพิ่มจำนวนโรงแรมที่รับบริหารภายใต้แบรนด์
“ดุสิต” แล้ว
บริษัทได้มองช่องทางการขยายตลาดการรับบริหารโรงแรมที่มีแนวความคิดใหม่แตกต่างจากที่มีอยู่เพื่อเป็นทางเลือกใหม่สำหรับลูกค้าที่เป็นคนรุ่นใหม่โดยคิดค้นแบรนด์ใหม่คือ
D2 โดยเริ่มที่จังหวัดเชียงใหม่ เป็นแห่งแรก
ทั้งนี้เพื่อตอบสนองความต้องการของคนกลุ่มนี้และเป็นการขยายฐานลูกค้าให้กว้างขึ้น

จากนโยบายที่บริษัทได้วางไว้ในการดำเนินธุรกิจในปี 2547 นั้น
ถึงแม้บริษัทยังไม่สามารถบรรลุเป้าหมายที่ตั้งเป้าไว้ แต่ผลการดำเนินงานของบริษัทในรอบปี 2547
ที่ปรากฏในงบการเงิน บริษัทมีรายได้จากการขายและบริการกิจการโรงแรมเพิ่มขึ้นจากปีก่อนร้อยละ
14.68 และรายได้จากการรับบริหารโรงแรม เพิ่มขึ้นร้อยละ 46.53 แต่เนื่องจากมีค่าใช้จ่ายได้แก่
ค่าเช่าที่ดินจ่ายล่วงหน้ากับสำนักงานทรัพย์สินส่วนพระมหากษัตริย์จำนวน 74 ล้านบาท
และค่าใช้จ่ายอื่นๆที่เพิ่มขึ้น ทำให้มีค่าใช้จ่ายในการขายและบริหาร เพิ่มขึ้น 104.5
ล้านบาทคิดเป็นร้อยละ 21.62 และค่าเสื่อมราคาจากการปรับปรุงตกแต่งโรงแรมเพิ่มขึ้น 41
ล้านบาท คิดเป็นร้อยละ 16.80
แต่เนื่องจากมีรายการพิเศษที่เกิดจากำไรจากการปรับปรุงโครงสร้างหนี้ของบริษัทย่อยจำนวน 364
ล้านบาท ทำให้มีกำไรสุทธิจำนวน 565 ล้านบาทเพิ่มขึ้นจากปีก่อน 251 ล้านบาท
คิดเป็นกำไรต่อหุ้นเท่ากับ 6.93 บาท
เมื่อวิเคราะห์สถานะทางการเงินของบริษัทแล้วจะเห็นว่าบริษัทยังมีสภาพคล่องในระดับที่ดีพอควร
ความเสี่ยงต่ำเนื่องจากมีอัตราส่วนหนี้สินต่ำและไม่มีความเสี่ยงจากอัตราแลกเปลี่ยนเนื่องจากไม่มีเงินกู้ที่เป็นเงินตราต่างประเทศ
ในปีนี้บริษัทสามารถจัดสรรเงินปันผลให้ผู้ถือหุ้นในอัตราหุ้นละ 2.50 บาท

ถึงแม้ในปัจจุบันธุรกิจโรงแรมจะได้รับผลจากการสนับสนุนและส่งเสริมการท่องเที่ยวจากภาครัฐอย่างต่อเนื่องมาโดยตลอด
แต่ในขณะเดียวกันก็ยังมีความเสี่ยงต่อปัจจัยภายนอกที่บริษัทไม่สามารถ
ควบคุมได้เช่นการแข่งขันที่สูงขึ้น
ซึ่งบริษัทมีข้อจำกัดด้านเครือข่ายที่ไม่สามารถสู้กับบริษัทที่เป็นเชนในต่างประเทศได้
นอกจากนี้ธุรกิจโรงแรมยังเปราะบางต่อผลกระทบต่างๆ ไม่ว่าจะเป็นเศรษฐกิจ การเมือง สงคราม
ความไม่สงบภายในประเทศ
ฝ่ายบริหารของบริษัทจึงต้องใช้กลยุทธ์และแนวทางการบริหารงานในหลายๆ
ด้านด้วยความรอบคอบและระมัดระวัง เพื่อให้บรรลุวัตถุประสงค์คือผู้ถือหุ้นได้รับผลประโยชน์สูงสุด
(Shareholder Wealth Maximization)